b'\n_START_ARTICLE_\nP\xc3\xa4\xc3\xa4si\xc3\xa4isen perinteet\n_START_PARAGRAPH_\nP\xc3\xa4\xc3\xa4si\xc3\xa4isen perinteet vaihtelevat eri puolilla maailmaa. P\xc3\xa4\xc3\xa4si\xc3\xa4ist\xc3\xa4 vietet\xc3\xa4\xc3\xa4n kaikissa perinteisiss\xc3\xa4 kristillisiss\xc3\xa4 kirkkokunnissa.\n_START_SECTION_\nP\xc3\xa4\xc3\xa4si\xc3\xa4ismusiikki\n_START_PARAGRAPH_\nP\xc3\xa4\xc3\xa4si\xc3\xa4iseen liittyy erityinen p\xc3\xa4\xc3\xa4si\xc3\xa4ismusiikki. Pyhien edell\xc3\xa4 ja niiden aikana j\xc3\xa4rjestet\xc3\xa4\xc3\xa4n kirkoissa p\xc3\xa4\xc3\xa4si\xc3\xa4ismusiikkikonsertteja, joista tunnetuimpia ovat suuret kuoro- ja orkesteriesitykset kuten Matteus-passio, Johannes-passio ja Luukas-passio.\n_START_SECTION_\nSuomessa\n_START_PARAGRAPH_\nPohjanmaan p\xc3\xa4\xc3\xa4si\xc3\xa4isperinteit\xc3\xa4 on ollut lasten piiskaaminen pitk\xc3\xa4perjantaina Jeesuksen k\xc3\xa4rsimysten muistoksi.\n_START_SECTION_\nP\xc3\xa4\xc3\xa4si\xc3\xa4iskoristeet\n_START_PARAGRAPH_\nSuomessa p\xc3\xa4\xc3\xa4si\xc3\xa4isen kev\xc3\xa4isi\xc3\xa4 koristeita ovat muun muassa koivunoksat ja hiirenkorvalle puhjenneet pajunkissat sek\xc3\xa4 p\xc3\xa4\xc3\xa4si\xc3\xa4iskukkina narsissit. Lapsiperheiden ja koulujen perinteit\xc3\xa4 ovat maalatut munat, rairuoho, keltaiset p\xc3\xa4\xc3\xa4si\xc3\xa4istiput sek\xc3\xa4 puput.\n_START_SECTION_\nP\xc3\xa4\xc3\xa4si\xc3\xa4issoitto\n_START_PARAGRAPH_\nKarjalan kannaksella, Etel\xc3\xa4-Karjalassa, L\xc3\xa4nsi-Savossa, P\xc3\xa4ij\xc3\xa4t-H\xc3\xa4meess\xc3\xa4 ja Keski-Suomessa p\xc3\xa4\xc3\xa4si\xc3\xa4isy\xc3\xb6n\xc3\xa4 tai -aamuna soitettiin paimenien soittimia: ruokopillej\xc3\xa4, torvia ja karjankelloja. Vanhan tavan mukaan soitintarpeita ja soittimia ker\xc3\xa4ttiin hiljaisen viikon alussa ja ruokopillit valmistettiin ja karjankellot liotettiin keskiviikkona. Kellojen liotusvesi juotettiin el\xc3\xa4imille, jotta n\xc3\xa4m\xc3\xa4 olisivat osanneet mets\xc3\xa4st\xc3\xa4 kotiin. Monissa kyliss\xc3\xa4 j\xc3\xa4rjestettiin ja muutamissa j\xc3\xa4rjestet\xc3\xa4\xc3\xa4n edelleen p\xc3\xa4\xc3\xa4si\xc3\xa4issoitto, joka puoleny\xc3\xb6n j\xc3\xa4lkeen kiert\xc3\xa4\xc3\xa4 kyl\xc3\xa4n kaikki talot ja her\xc3\xa4tt\xc3\xa4\xc3\xa4 ihmiset. Soittajat kuuluu yritt\xc3\xa4\xc3\xa4 kastella viskaamalla n\xc3\xa4iden p\xc3\xa4\xc3\xa4lle vett\xc3\xa4. Aiemmin soitto aloitettiin usein vasta p\xc3\xa4\xc3\xa4si\xc3\xa4isaamuna auringon noustessa ja erityisesti pillej\xc3\xa4 ja torvia soiteltiin pitkin p\xc3\xa4iv\xc3\xa4\xc3\xa4 molempina pyhin\xc3\xa4. Viime aikoina soitto on aloitettu aina jo puoleny\xc3\xb6n j\xc3\xa4lkeen, jolloin p\xc3\xa4\xc3\xa4si\xc3\xa4inenkin varsinaisesti alkaa. Soiton sanotaan toivottavan karjan menestyst\xc3\xa4 ja samalla pit\xc3\xa4v\xc3\xa4n pedot pois karjasta seuraavana kes\xc3\xa4n\xc3\xa4. Tavan toinen suosittu selitys on iloitseminen Kristuksen yl\xc3\xb6snousemuksesta. Etel\xc3\xa4-Karjalan taajamissa p\xc3\xa4\xc3\xa4si\xc3\xa4issoitot ovat yltyneet niin riehakkaiksi, ett\xc3\xa4 ne on kielletty jo 1900-luvun puolella. Osaksi lienee ollut kyse virallisen kulttuurien ulkopuolella olevan ilmi\xc3\xb6n vieroksumisesta. Kyliss\xc3\xa4 tapa on paikoin kuitenkin el\xc3\xa4nyt uudelle vuosituhannelle saakka. Nyt maaseudun autioituminen ja perinteisten yhteis\xc3\xb6jen h\xc3\xa4vi\xc3\xb6 saattaa kuitenkin lopettaa p\xc3\xa4\xc3\xa4si\xc3\xa4issoiton kokonaan. Kaupunkilaisille tapa on kieltojen takia k\xc3\xa4ynyt tuntemattomaksi eik\xc3\xa4 merkkej\xc3\xa4 tavan siirtymisest\xc3\xa4 taajamav\xc3\xa4est\xc3\xb6lle ole havaittavissa. Vastaavanlaista soittoperinnett\xc3\xa4 on tunnettu muualtakin, kuten Ven\xc3\xa4j\xc3\xa4n Karjalan \xc3\x84\xc3\xa4nisniemest\xc3\xa4.\n_START_SECTION_\nP\xc3\xa4\xc3\xa4si\xc3\xa4isruoat\n_START_PARAGRAPH_\nL\xc3\xa4nsisuomalaisessa talonpoikaisyhteiskunnassa p\xc3\xa4\xc3\xa4si\xc3\xa4inen oli luonteeltaan hartaan uskonnollinen juhla. Siihen ei liittynyt alkoholin k\xc3\xa4ytt\xc3\xb6\xc3\xa4 samassa m\xc3\xa4\xc3\xa4rin kuin muihin juhliin. Perinteisi\xc3\xa4 p\xc3\xa4\xc3\xa4si\xc3\xa4isruokia olivat m\xc3\xa4mmi, munamaito, verimakkarat, tuore leip\xc3\xa4, lammaspaisti ja uunijuusto._NEWLINE_Lampaan sy\xc3\xb6misell\xc3\xa4 on yhteyksi\xc3\xa4 juutalaisten p\xc3\xa4\xc3\xa4si\xc3\xa4isperinteisiin ja Egyptin orjuudesta vapautumiseen, sek\xc3\xa4 vertauskuvana Kristuksen uhrautumiselle._NEWLINE_Pasha ja kulitsa ovat ortodoksien p\xc3\xa4\xc3\xa4si\xc3\xa4isaterian j\xc3\xa4lkiruokia, mutta ne ovat levinneet my\xc3\xb6s luterilaisiin p\xc3\xa4\xc3\xa4si\xc3\xa4isp\xc3\xb6ytiin.\n_START_SECTION_\nP\xc3\xa4\xc3\xa4si\xc3\xa4isn\xc3\xa4ytelm\xc3\xa4t\n_START_PARAGRAPH_\n1970-luvulta l\xc3\xa4htien Suomessa on alettu esitt\xc3\xa4\xc3\xa4 p\xc3\xa4\xc3\xa4si\xc3\xa4isn\xc3\xa4ytelmi\xc3\xa4, p\xc3\xa4\xc3\xa4si\xc3\xa4isvaelluksia, joissa yleis\xc3\xb6 voi osallistua Kristuksen k\xc3\xa4rsimyskertomukseen. Tunnetuimpia niist\xc3\xa4 ovat Passiodraama, Yl\xc3\xb6s Jerusalemiin ja Via Crucis \xe2\x80\x93 Ristin tie.'